Document ID: 32014R0136

РЕГЛАМЕНТ (ЕС) № 136/2014 НА КОМИСИЯТА
от 11 февруари 2014 година
за изменение на Директива 2007/46/ЕО на Европейския парламент и на Съвета, на Регламент (ЕО) № 692/2008 на Комисията по отношение на емисиите от леки превозни средства за превоз на пътници и товари (Евро 5 и Евро 6) и Регламент (ЕС) № 582/2011 на Комисията по отношение на емисиите от тежки превозни средства (Евро VI)
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (1), и по-специално член 39, параграф 2 от нея,
като взе предвид Регламент (ЕО) № 715/2007 на Европейския парламент и на Съвета от 20 юни 2007 г. за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (2), и по-специално член 5, параграф 3 от него,
като взе предвид Регламент (ЕО) № 595/2009 на Европейския парламент и на Съвета от 18 юни 2009 г. за одобрението на типа на моторни превозни средства и двигатели по отношение на емисиите от тежки превозни средства (Евро VI) и за достъпа до информация за ремонта и техническото обслужване на превозните средства и за изменение на Регламент (ЕО) № 715/2007 и Директива 2007/46/ЕО и за отмяна на директиви 80/1269/ЕИО, 2005/55/ЕО и 2005/78/ЕО (3), и по-специално член 5, параграф 4 от него,
като има предвид, че:
(1)
С Регламент (ЕО) № 715/2007, както и с Регламент (ЕО) № 692/2008 на Комисията от 18 юли 2008 г. за прилагане и изменение на Регламент (ЕО) № 715/2007 на Европейския парламент и на Съвета за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (4) се установяват общите технически изисквания за одобрение на типа на моторни превозни средства и резервни части по отношение на техните емисии и се определят правила относно съответствието в експлоатация, дълготрайността на устройствата за регулиране на замърсяването, системите за бордова диагностика (БД), измерването на разхода на гориво и достъпността на информацията относно ремонта и техническото обслужване на превозни средства.
(2)
Директива 2007/46/ЕО от 5 септември 2007 г. създава рамка за одобряване на моторните превозни средства и техните ремаркета, както и на системи, компоненти и отделни технически възли, предназначени за такива превозни средства. С нея се определя форматът на документите за одобрение на типа и основата за разграничаване на характеристиките на двигателите, включително стойности за мощността на двигателя и свързаните с нея параметри.
(3)
Номерът за одобрение на типа на ЕО, издаван съгласно Регламент (ЕО) № 692/2008 включва букви (степени в Евро 5 и Евро 6), които съдържат пределно допустими стойности за емисиите и изискванията към БД, в съответствие с които е издадено одобрението. Всяка степен, обозначена с буква, съдържа задължително дата на прилагане за сертифициране на новите типове превозни средства и за всички нови превозни средства, както и последната дата на регистрация.
(4)
Производителите на превозни средства могат да поискат одобрение на типа на превозни средства с по-строги изисквания, преди тези изисквания да са станали задължителни. Новите норми Евро 6 ще позволят сертифицирането на превозни средства с по-ниски нива на емисиите, преди тези нива на емисиите да са влезли в сила.
(5)
С Регламент (ЕО) № 595/2009 на Европейския парламент и на Съвета от 18 юни 2009 г. за одобрението на типа на моторни превозни средства и двигатели по отношение на емисиите от тежки превозни средства (Евро VI) и за достъпа до информация за ремонта и техническото обслужване на превозните средства и за изменение на Регламент (ЕО) № 715/2007 и Директива 2007/46/ЕО се отменя от 31 декември 2013 г. Директива 80/1269/ЕИО на Съвета от 16 декември 1980 г. за сближаване на законодателствата на държавите членки относно мощността на двигателите на моторните превозни средства (5). Поради това е необходимо разпоредбите на Директива 80/1269/ЕИО да бъдат пренесени в Регламент (ЕО) № 715/2007.
(6)
С Регламент (ЕО) № 692/2008 и Регламент (ЕС) № 582/2011 се определят еталонните горива, които трябва да се използват от производителите на превозни средства при изпитвания за измерване на техните емисии в съответствие с Регламент (ЕО) № 715/2007 и Регламент (ЕО) № 595/2009. Характеристиките на еталонните горива отразяват характеристиките на най-често използваните горива, налични на пазара към момента на приемане на Регламент (ЕО) № 692/2008. Поради нарастващото използване на биогорива на пазара през последните години обаче спецификациите на еталонните горива следва да бъдат адаптирани, за да съответстват на горивата, които са налични в момента (и тези които ще бъдат налични в близко бъдеще) на пазара на Съюза.
(7)
Еталонните горива в Регламент (ЕО) № 692/2008 и Регламент (ЕС) № 582/2011 трябва да бъдат съгласувани с цел да се хармонизират процедурите за леки и тежки превозни средства и по този начин да се намалят разходите, свързани с одобрението на типа.
(8)
Поради това Директива 2007/46/ЕО, Регламент (ЕО) № 692/2008 и Регламент (ЕС) № 582/2011 следва да бъдат съответно изменени.
(9)
Мерките, предвидени в настоящия регламент, са в съответствие със становището на Техническия комитет по моторните превозни средства,
ПРИЕ НАСТОЯЩИЯ РЕГЛАМЕНТ:
Член 1
Изменения на Директива 2007/46/ЕО
Приложения I, III, IV, IX и ХI към Директива 2007/46/ЕО се изменят в съответствие с приложение I към настоящия регламент.
Член 2
Изменения на Регламент (ЕО) № 692/2008
Регламент (ЕО) № 692/2008 се изменя, както следва:
1)
В член 2 се добавят следните точки 37, 38, 39 и 40:
„37.
„полезна мощност“ означава мощността, получавана на изпитвателен стенд в края на коляновия вал или неговия еквивалент, при съответната честота на въртене на двигателя, със спомагателните устройства, определена съгласно приложение XX („Измерване на полезната мощност на двигателя, полезната мощност и максималната мощност за 30 минути на електрозадвижването“) и при стандартни атмосферни условия;
38.
„максимална полезна мощност“ означава максималната стойност на полезната мощност, измерена при пълно натоварване на двигателя;
39.
„максимална мощност за 30 минути“ означава максималната полезна мощност на електрозадвижването при постоянно напрежение, както е посочено в точка 5.3.2 от Правило № 85 на ИКЕ на ООН (6);
40.
„пускане при студен двигател“ означава, че температурата на охлаждащата течност на двигателя (или еквивалентната температура) при пускане на двигателя е по-ниска или равна на 35 °C и най-много със 7 K по-висока от температурата на околната среда (ако има данни за нея) при пускането на двигателя.“
2)
В член 3 параграф 1 се заменя със следното:
„1. За да получи ЕО одобрение на типа по отношение на емисиите и информацията за ремонт и техническо обслужване на превозни средства, производителят доказва, че превозните средства отговарят на процедурите за изпитване, определени в приложения III-VIII, X-XII, XIV, XVI и ХХ към настоящия регламент. Производителят гарантира и спазването на спецификациите за еталонни горива, посочени в приложение IX към настоящия регламент.“
3)
В член 6 параграф 1 се заменя със следното:
„1. При положение че са изпълнени всички съответни изисквания, одобряващият орган издава одобрение на типа на ЕО и номер на одобрение на типа в съответствие със системата за номериране, определена в приложение VII към Директива 2007/46/ЕО.
Без да се засягат разпоредбите на приложение VII към Директива 2007/46/ЕО, част 3 на номера на одобрението на типа се изготвя в съответствие с допълнение 6 към приложение I към настоящия регламент.
Одобряващият орган не може да присвоява един и същ номер на различни типове превозни средства.
За превозни средства, получили одобрение на типа съгласно пределните стойности на нормата Евро 5, указани в таблица 1 от приложение I към Регламент (ЕО) № 715/2007, съответните изисквания се считат за изпълнени, ако са изпълнени всички посочени по-долу условия:
а)
изискванията на член 13 са спазени;
б)
превозното средство е одобрено в съответствие с Правило № 83 на ИКЕ на ООН, серия изменения 06, Правило № 85 и Правило № 101, серия изменения 01, а когато става въпрос за превозни средства със запалване чрез сгъстяване - Правило № 24, част III, серия изменения 03.
В случая, посочен в четвъртата алинея, член 14 също се прилага.“
4)
Приложения I, III, IV, IX, XI и XII се изменят в съответствие с приложение II към настоящия регламент.
5)
Добавя се приложение ХХ, чийто текст е даден в приложение III към настоящия регламент.
Член 3
Изменения на Регламент (ЕС) № 582/2011
Приложения VIII и IX към Регламент (ЕС) № 582/2011 се изменят в съответствие с приложение IV към настоящия регламент.
Член 4
Преходни разпоредби
1. От 1 януари 2015 г. производителите издават сертификати за съответствие, които отговарят на разпоредбите на настоящия регламент.
2. За целите на съответствието с приложение XX към Регламент (ЕО) № 692/2008 сертификатите, които са предоставени след доказване на съответствие с Директива 80/1269/ЕИО и/или Правило № 85 на ИКЕ на ООН и са издадени преди датата на влизане в сила на настоящия регламент, остават валидни до 31 август 2018 г.
3. Приложение IV към настоящия регламент се прилага от датите, определени в ред C на таблица 1 от допълнение 9 към приложение I към Регламент (ЕС) № 582/2011.
Член 5
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 11 февруари 2014 година.

Labels: 7
8
14
20